<classify> HUDUMA tunazotoa ni nzuri na zina hadhi ya kimataifa. Abiria hachukui zaidi ya dakika saba kukaguliwa na abiria anayewasili anachukua dakika tatu kupata huduma za uhamiaji hadi anatoka nje ya jengo.Kwa Watanzania wenye pasipoti za kielektroniki, wanatumia sio zaidi ya sekunde 15 kwa sababu wanajihudumia wenyewe kupitia mageti ya kielektroniki e-gate. Ndivyo anavyosema Kaimu Meneja wa Jengo la Tatu la Abiria Terminal III la Kiwanja cha Ndege cha Kimataifa cha Julius Nyerere wa Mamlaka ya Viwanja vya Ndege nchini TAA, Barton Komba.Huduma ya mawasiliano ya simu ndani ya jengo ni nzuri na Shirika la Mawasiliano Tanzania TTCL ambao wamepewa kandarasi ya kuimarisha mawasiliano ndani ya jengo wanaendelea na kazi hiyo, ulinzi na usalama uko vizuri, huduma ya chakula ni nzuri na inatolewa na Mtanzania, kuna duka la vito nalo ni la Mtanzania, huduma ya kubadilisha fedha za kigeni nayo ipo.Kwa kuwa huduma nzuri kwa mteja ndiyo msingi wa mafanikio ya kibiashara, Komba anasema asilimia 30 ya jengo hilo imetengwa kwa ajili ya maeneo ya biashara, hivyo watoa huduma mbalimbali wanakaribishwa kutoa huduma katika jengo hilo na wanatarajia idadi ya watoa huduma kuongezeka kadri muda unavyokwenda. Mafanikio mengine ambayo Tanzania imeanza kuyapata ni uwezo wa kupokea na kuhudumia ndege kubwa aina ya Boeing 777 yenye uwezo wa kubeba abiria kati ya 350 hadi 370.Kaimu Meneja huyo wa Terminal lll anasema kuwa, kwa sasa JNIA kinaweza kupokea kwa dharura ndege nyingine kubwa kabisa aina ya Airbus 380 yenye ghorofa moja. Anasema ingawa kwa sasa hakuna miundombinu yote inayotakiwa kuihudumia ndege kama hiyo, kama ikitokea dharura, ndege kama hiyo inaweza kutua na kuhudumiwa vizuri. Anasema abiria ambao wako kwenye sakafu ya pili ya ndege hiyo wanaweza kushuka kwenye ndege kwa kupitia sakafu ya kwanza na kisha kuingia ndani ya jengo la abiria la tatu la kiwanja hicho.Mbali na uwezo wa kuhudumia ndege kubwa ya aina hiyo, kiwanja hicho pia kina uwezo wa kupokea na kuhudumia kwa ufanisi ndege nyingine zote ukubwa ikiwemo Boeing 787-8 Dreamliner, Airbus A220-300 na nyingine zenye ukubwa huo au chini yake. Haya yote yanafanyika kutokana na jengo hili kuwa na mifumo ya kisasa kabisa barani Afrika.Ubora na uwezo wa jengo hilo la abiria pia umechangia kuongezeka kwa idadi ya ndege za kimataifa zinazohudumia kiwanjani hapo. Komba anabainisha kuwa , jengo la abiria namba 3 la JNIA linahudumia ndege za kimataifa kati ya 13 hadi 15 kila siku tangu lifunguliwe miezi miwili iliyopita, huku uendeshaji wake ukiwa umefanikiwa kwa zaidi ya asilimia 80 ikiwemo muda mfupi zaidi unaotumika kumkagua abiria kabla hajaingia kwenye ndege.Anaongeza kuwa, JNIA inahudumia ndege 21 zinazoruka kimataifa za mashirika mbalimbali na ndege 19 kati ya hizo zimehamishiwa katika jengo hilo la tatu la abiria kutoka jengo namba mbili. Baada ya ndege 19 za kimataifa kuhudumiwa katika jengo hili, anasema kiwango cha abiria wanaowasili na kuondoka wanaohudumiwa katika jengo hilo kwa wakati mmoja wa msongamano ni abiria 1,500. Terminal lll ni kwa ajili ya kuhudumia ndege zinazofanya safari za kimataifa pekee.Anazitaja baadhi ya ndege hizo kuwa ni pamoja na zile za Shirika la Ndege la Emirates, Ethiopia, Afrika Kusini, Zimbabwe, Msumbiji, Kenya, Oman, Mauritius, Uganda, Misri na Uswisi. Komba anafafanua kuwa, ndege za Kampuni ya Ndege Tanzania ATCL na za Shirika la Ndege la Precission hazijahamishiwa katika jengo jipya kwa sababu ndege hizi zinafanya safari za ndani na za kimataifa, hivyo zinaendelea kutoa huduma katika jengo la pili la abiria. Katika hili, anasema gharama ya kuhudumia ndege hizo ni kubwa kutokana na kuchanganya safari za ndani na za kimataifa kwa sababu zinahitaji kusogezwa kutoka jengo moja kwenda lingine, jambo linaloyafanya mashirika hayo kushindwa kumudu gharama za uendeshaji.Tumekuwa tukipokea mrejesho kutoka kwa wadau wa kiwanja hiki na kutueleza kuridhika na kusifu huduma wanazopewa ambazo wanasema kuwa zina hadhi ya kimataifa. Mpaka sasa tumefanikiwa kwa zaidi ya asilimia 80 katika uendeshaji wa Jengo hili tangu lifunguliwe na Rais John Magufuli Agosti Mosi mwaka huu, anaeleza Komba.Ili kuhakikisha jengo hili linavutia mashirika mengi ya kimataifa ya ndege, Komba anasema kwa sasa Mamlaka ya Viwanja vya Ndege Tanzania TAA iko katika maandalizi ya kukitangaza kiwanja hicho kupitia jengo lake jipya ili kuongeza idadi ya ndege za kimataifa, kuongeza abiria na kuvutia wafanyabiashara wengi zaidi.Anasema kwa sasa JNIA inashika nafasi ya tano barani Afrika kwa idadi ya abiria inaowahudumia, kwa kuhudumia abiria milioni 2.5 kwa mwaka kikitanguliwa na viwanja vingine vikiwemo vya Johannesburg na Oliver Tambo vya Afrika Kusini. Kwa mujibu wa Komba, kwa kuwa Terminal lll imejengwa kwa lengo la kuhudumia abiria milioni sita kwa mwaka, matangazo hayo yatasaidia kuongeza idadi ya abiria.  <topic>: KITAIFA 